SKRIFTLIG FORESPØRGSEL P-1333/01

af Ilka Schröder (GUE/NGL) til Rådet

(24. april 2001)

Om: Integration af de europæiske efterretningsstrukturer

I de seneste uger har det kunnet læses i aviserne, at oprettelsen af EU-militærstrukturer inden for rammerne af den fælles udenrigs- og sikkerhedspolitik, som f.eks. oprettelsen i februar af Den Politiske og Sikkerhedspolitiske Komité, EU-militærkomitéen og Militærstaben, også vil føre til oprettelsen af EU's egen efterretningstjeneste. Navnlig under Kosovo-krisen, hed det sig, havde det deltagende troppekontingent fra EU's medlemsstater på smertelig vis kunnet spore, hvor afhængige de var af informationer, som de fik af USA's efterretningstjeneste.

Mener Rådet også, at vi rent faktisk mangler selvstændige europæiske efterretningskapaciteter?

Hvis Rådet heraf drager den konklusion, at EU bør opbygge sine egne europæiske efterretningsstrukturer, vil dette da ske via integration af allerede eksisterende nationale strukturer eller ved oprettelse eller omdannelse af Unionens egne strukturer?

For så vidt der allerede er truffet foranstaltninger til oprettelse eller integration af sådanne strukturer, kan Rådet da give oplysning om disses aktuelle situation og de fremtidige planer?

Svar

(21. november 2001)

1. Lige siden Det Europæiske Råds møde i Köln i juni 1999 er efterretning til stadighed blevet nævnt som en af de strategiske kapaciteter, der bør videreudvikles (andre strategiske kapaciteter, der er bagud, er kommando og operationsledelse samt strategisk luft- og søtransport). Tillige med bestræbelser på at forbedre operative aspekter som beredskabskapacitet, deployeringsevne, udholdenhed og interoperabilitet er det nødvendigt at udvikle den strategiske kapacitet for at sikre, at de militære styrker, der er omfattet af det overordnede mål (dvs. opstilling af en styrke på 60 000 mand til udsendelse i løbet af 60 dage til en opgave af mindst et års varighed), er militært autonome, hvilket var et vigtigt krav som fastlagt af stats- og regeringscheferne.

2. Ifølge erklæringen om militærkapacitetsbidrag, der blev offentliggjort efter kapacitetsbidragskonferencen den 20. november 2000, har medlemsstaterne foruden billedfortolkningskapaciteten ved satellitcentret i Torrejon [der fra begyndelsen af 2002 bliver et agentur under Den Europæiske Union]:

- tilbudt en række instrumenter, der kan bidrage til Unionens analysekapacitet og evne til situationsovervågning

- ikke desto mindre noteret sig, at der må gøres en kraftig indsats på området, så Unionen i fremtiden kan råde over flere strategiske efterretninger.

På konferencen gav medlemsstaterne ligeledes tilsagn om på mellemlang og lang sigt at forbedre deres strategiske kapacitet yderligere. Nogle medlemsstater gav tilsagn om at forbedre Unionens garanterede adgang til satellitbilleder, navnlig takket være udviklingen af nyt optisk satellitudstyr og radarsatellitudstyr (Helios II, SAR Lupe og Cosmos Skymed).

3. Med hensyn til situationsanalyse kan Unionen (eller vil den kunne) råde over følgende kapaciteter:

i) EU's militærstab, der navnlig varetager følgende funktioner:

- den sørger for hurtig varsling og situationsvurdering

- den overvåger potentielle kriser under anvendelse af relevant national og multinational efterretningskapacitet

- den forsyner Situationscentret med militære oplysninger og modtager output herfra

- den anmoder om og behandler i krisestyringssituationer specifikke oplysninger fra efterretningsorganisationerne og andre relevante oplysninger fra alle tilgængelige kilder.

ii) EU's satellitcenter i Torrejon, et nyt agentur under EU, der omfatter de relevante funktioner i den eksisterende parallelle WEU-struktur

iii) personale, der er i stand til at forklare fortolkede satellitbilleder, inden for rammerne af Rådssekretariatets politisk-miltære struktur

iv) det fælles Situationscenter med civilt og militært personale.

4. Ovenstående understreger det vigtige forhold, at EU vil få kapacitet til situationsanalyse og fortolkning, men at den ikke har sin egen efterretningstjeneste. Den vil få en efterretningsafdeling som en del af EU's militærstab, der vil støtte sig på de efterretninger, som medlemsstaterne er villige til at udlevere, samt på oplysninger, som Kommissionen stiller til rådighed i overensstemmelse med punkt 5 i erklæring nr. 6, der er knyttet til Amsterdam-traktaten.